આમ, સંપૂર્ણપણે ૮૪ લાખ યોનિનું વર્ણન કરવામાં આવ્યું છે. એકેન્દ્રિય સુધીના જીવ વિભાગમાં સૌથી વધુ બાવન લાખ યોનિ માત્ર એકેન્દ્રિય જીવોની છે જે દર્શાવે છે કે એકેન્દ્રિય, પૃથ્વીકાય, અપકાય, તેઉકાય, વાયુકાય, વનસ્પતિકાયનાં ઉત્પત્તિ સ્થાન સૌથી વધુ છે. દૃશ્ય જગતમાં આ યોનિની વિચરણા કેવી રીતે કરવી? આવો પ્રશ્ન અવશ્ય થાય છે. પૃથ્વી પર અનેક દ્વીપ, દેશ, ખંડ, નદી, સમુદ્ર, મહાસમુદ્ર છે. જ્યાં માનવી કે ચોપગાં પ્રાણી નથી ત્યાં જળ અને પૃથ્વી તો અવશ્ય છે. લીલ, ફૂગ, શેવાળ જેવી વનસ્પતિ પણ સ્પષ્ટપણે નિરખી શકાય છે. આપણો અનુભવ પણ દર્શાવે છે કે જ્યાં પાણી છે ત્યાં લીલ, ફૂગ, શેવાળ જેવી વનસ્પતિ અવશ્ય હોય છે. આ સત્ય જૈન દર્શનમાં સુંદર રીતે સમજાવવામાં આવ્યું છે.